चंडीगढ़ से लखनऊ-देहरादून तक और इम्फाल से पणजी तक भाजपा का चेहरा सिर्फ़ नरेंद्र मोदी हैं। लोग भूल गए हैं कि इन राज्यों में भाजपा की राह किनारे किसी और ने भी कभी पेड़ लगाए थे। स्थानीयता को सम्मान के प्रति भाजपाई-आग्रह का वह अंतिम दिन था, जब नरेंद्र भाई गांधीनगर से दिल्ली पहुंचे। अब राज्यों की राजधानियों में भाजपा के कद्दावरों के वानप्रस्थ और शक़्ल-विहीन प्यादों के राजतिलक का ज़माना है। अपनी कद-काठी के भरोसे सूबेदारी संभाल रहे बचे-खुचे चेहरों की विदाई के सुर भी भाजपा की बांसुरी से निकलने लगे हैं। अगर कोई आसमानी-सुल्तानी हो गई और उत्तर प्रदेश मोदी-अमित शाह के हत्थे चढ़ गया तो बाकी जो होगा, सो, होगा, वे सब भी भाजपा के स्मृति-कोश से पूरी तरह बाहर हो जाएंगे, जिन्होंने सिर झुका कर चलना तो सीख लिया है, लेकिन अब भी अपनी टांगों पर खड़े हैं।